16.6.2023
MT
Il-Ġurnal Uffiċjali tal-Unjoni Ewropea
C 214/137 Il-Ħamis 19 ta’ Jannar 2023
X. billi l-kooperazzjoni mas-sħab internazzjonali hija kruċjali biex jiġu protetti l-fondi tal-UE li jintnefqu barra mill-Ewropa u l-lat tad-dħul tal-baġit tal-UE; billi l-OLAF iffirma arranġamenti ta' kooperazzjoni amministrattiva ma' żewġ awtoritajiet sħab internazzjonali fl-2021, l-Uffiċċju tal-Prosekutur Ġenerali tal-Ukrajna u l-Organizzazzjoni Dinjija Doganali (WCO); billi l-OLAF organizza avvenimenti online fl-2021 biex jistabbilixxi kuntatti operazzjonali ġodda ma' awtoritajiet investigattivi f'pajjiżi mhux tal-UE u jħeġġeġ ir-rapportar ta' frodi u irregolaritajiet permezz ta' delegazzjonijiet tal-UE madwar id-dinja; 1.
Jilqa' t-33 Rapport Annwali dwar il-protezzjoni tal-interessi finanzjarji tal-Unjoni Ewropea u l-ġlieda kontra l-frodi – 2021; 2.
Huwa konxju li l-2021 kienet sena impenjattiva li matulha l-impatt tal-pandemija tal-COVID-19 kien jeħtieġ l-adattament ta' strateġiji ta' kontroll u fokus fuq il-prevenzjoni permezz ta' miżuri ta' mitigazzjoni speċifiċi u azzjonijiet immirati sabiex jiġu identifikati l-irregolaritajiet u l-frodi; 3.
Ifakkar li fid-19 ta' Frar 2021, l-RRF, li huwa l-pilastru ewlieni tan-NextGenerationEU, daħal fis-seħħ, iffinanzjat mis-self tal-Kummissjoni fis-swieq kapitali u bil-għan li jiġu ffinanzjati r-riformi u l-investimenti fl-Istati Membri b'mod retroattiv mill-bidu tal-pandemija fi Frar 2020; 4.
Jissottolinja l-fatt li fl-2021, l-operazzjonijiet kienu eliġibbli għall-finanzjament tal-UE taħt il-QFP għall-2014-2020 (li se jintemm fl-2024), taħt il-QFP għall-2021-2027 u fi ħdan il-pakkett għall-irkupru NextGenerationEU; 5.
Jenfasizza l-fatt li l-QFP l-ġdid għall-2021-2027, fejn l-aħħar programmi ġew adottati għalih fl-2021, flimkien mal-pjan ta' rkupru NextGenerationEU, jipprovdi lill-UE b'EUR 1,8 triljun, li jirrappreżenta volum bla preċedent ta' riżorsi; jenfasizza l-fatt li l-Parlament (għall-fini li tiġi żgurata l-kwittanza), l-OLAF, il-QEA, il-Kummissjoni nnifisha u, fejn applikabbli, l-UPPE jistgħu jaċċessaw data rilevanti u jivverifikaw l-użu tal-fondi biex jikkomplementaw u jsaħħu l-miżuri ta' awditjar stabbiliti mir-regolamenti fis-seħħ; 6.
Jinnota li l-Parlament u l-Kumitat għall-Kontroll tal-Baġit tiegħu għandu jkollhom rwol b'saħħtu fil-governanza tal-RRF, inkluż permezz ta' djalogi regolari u strutturati fejn il-Kummissjoni hija mistiedna tiddiskuti l-implimentazzjoni tal-RRF, bil-Kummissjoni li tkun meħtieġa tqis il-fehmiet li joħorġu minnhom; 7.
Jisħaq li livell għoli korrispondenti ta' attenzjoni u kontroll huwa wkoll meħtieġ u mistenni sabiex jiġi garantit li dawn il-fondi jkunu jistgħu jagħmlu l-aħjar kontribuzzjoni possibbli għall-għanijiet komuni tal-Unjoni; ifakkar fiż-żieda fil-pressjoni fuq l-awtoritajiet li jiġġestixxu l-fondi tal-UE, il-volum ikbar ta' riżorsi użati u r-riskji ikbar relatati mal-ġestjoni tagħhom (wara l-introduzzjoni, fil-kuntest tal-pandemija, ta' proċeduri simplifikati u urġenti, li għandhom tendenza jwasslu għal abbuż); 8.
Huwa tal-fehma li t-titjib fit-trasparenza, id-diġitalizzazzjoni tal-ġlieda kontra l-frodi u t-tisħiħ u l-iżvilupp kontinwi tal-valutazzjoni tar-riskji ta' frodi u tal-ġestjoni tar-riskji ta' frodi għandhom jitwettqu b'mod parallel mal-implimentazzjoni soda tal-arkitettura tal-UE kontra l-frodi; 9.
Jappella għal livelli mtejba ta' diġitalizzazzjoni, interoperabbiltà tas-sistemi tad-data u armonizzazzjoni tar-rapportar, il-monitoraġġ u l-awditjar fl-UE u, għal dan l-għan, itenni l-istedina tiegħu lill-Kummissjoni biex tarmonizza d-definizzjonijiet sabiex tkun tista' tinkiseb data komparabbli madwar l-UE; 10.
Jistieden lill-Kummissjoni tressaq proposta leġiżlattiva dwar assistenza amministrattiva reċiproka f'dawk l-oqsma ta' nfiq minn fondi tal-UE li għalissa ma jipprevedux din il-prattika; jinkoraġġixxi lill-Kummissjoni tiżviluppa sistema għall-iskambju ta' informazzjoni bejn l-awtoritajiet kompetenti sabiex tippermetti kontroverifika tar-rekords kontabilistiċi rigward tranżazzjonijiet bejn żewġ Stati Membri jew iktar sabiex jiġu evitati frodi tranżnazzjonali fi ħdan il-Fondi Strutturali u ta' Investiment Ewropej (FSIE), biex b'hekk tiżgura approċċ trasversali għall-protezzjoni tal-interessi finanzjarji tal-UE; 11.
Jesprimi tħassib dwar il-pubblikazzjoni pjuttost tard tar-Rapport PIF annwali, peress li r-rapport għas-sena n jiġi ppubblikat biss f'Settembru tas-sena n+1; jifhem li r-raġuni ewlenija għal dan hija l-fatt li l-Istati Membri jippreżentaw l-informazzjoni tagħhom pjuttost tard; jistieden lill-Kummissjoni tkun aktar proattiva meta titlob li l-Istati Membri jippreżentaw id-data tagħhom aktar kmieni sabiex ir-rapport annwali tagħha jkun jista' jiġi ffinalizzat aktar kmieni, u dan jippermetti li r-riżoluzzjoni tal-Parlament dwar ir-rapport tiġi adottata aktar kmieni, idealment matul is-sena n+1;